[pic] | COMISIA COMUNITĂŢILOR EUROPENE |

Bruxelles, 3.2.2009

COM(2009) 42 final

COMUNICARE A COMISIEI CĂTRE PARLAMENTUL EUROPEAN, CONSILIU ȘI CURTEA DE CONTURI

Raport referitor la punerea în aplicare a Planului de acțiune privind întărirea rolului de supraveghere al Comisiei din cadrul gestionării repartizate a acțiunilor structurale

COMUNICARE A COMISIEI CĂTRE PARLAMENTUL EUROPEAN, CONSILIU ȘI CURTEA DE CONTURI

Raport referitor la punerea în aplicare a Planului de acțiune privind întărirea rolului de supraveghere al Comisiei din cadrul gestionării repartizate a acțiunilor structurale

1. Rezumat

Comisia a adoptat un plan de acțiune la 19 februarie 2008 pentru a-și consolida rolul de supraveghere a statelor membre din cadrul gestionării repartizate a acțiunilor structurale (denumit în continuare „Planul de acțiune”)[1]. Obiectul Planului de acțiune este de a consolida acțiunile Comisiei astfel încât să se remedieze nivelul ridicat de erori la rambursările pentru acțiuni structurale și punctele slabe din sistemele de gestionare și control ale statelor membre. Ținând seama în special de concluziile și recomandările Curții de Conturi Europene în raportul său anual pentru 2006, Planul de acțiune stabilește 37 de acțiuni, sub 10 rubrici principale, pentru a fi realizate până la sfârșitul lui 2008.

Acțiunile include măsuri preventive pentru ca statele membre să realizeze controale mai eficiente, măsuri corective pentru a garanta că rambursările neregulamentare sunt detectate și recuperate pentru bugetul comunitar, precum și măsuri pentru ameliorarea calității raportării de date de bază de către statele membre și de către Comisie, esențiale pentru monitorizarea eficienței sistemelor de control multianual. Această abordare are ca scop reducerea riscului rezidual de eroare pe de o parte aplicând măsuri pentru sisteme mai bune de supraveghere și de control pentru a reduce producerea de erori și pe de altă parte luând acțiuni care vor mări rata recuperărilor.

Comisia a înaintat Parlamentului European un raport privind evoluția planului de acțiune, transmițând tabele de monitorizare trimestriale. De asemenea, Comisia a înaintat separat Parlamentului European un raport trimestrial privind corecțiile financiare rezultate din acțiunile Comisiei. Un raport intermediar privind situația rezultatelor după primele trei trimestre a fost trimis Parlamentului European, Consiliului și Curții de Conturi Europene în noiembrie 2008[2].

Acest raport prevede în detaliu, în secțiunea 2, rezultatele fiecărei acțiuni realizate până la 31 decembrie 2008. Având în vedere că corecțiile financiare și suspendările plăților pentru programele operaționale reprezintă unii dintre cei mai importanți indicatori de impact în ceea ce privește rolul de supraveghere al Comisiei, informațiile detaliate privind corecțiile și suspendările plăților aplicate în 2008 sunt prezentate în anexele 1a și 1b. Mai mult, în anexa 2 se prezintă un rezumat al procedurilor de corecții financiare în curs.

28 din 37 de acțiuni din Planul de acțiune au fost realizate. Acestea includ toate acțiunile privind o mai bună raportare, notele orientative, seminariile de formare și simplificarea procedurilor interne aplicabile corecțiilor financiare. O acțiune realizată parțial privind orientările interne de încheiere (Acțiunea 3.2) se va finaliza în primul trimestru al lui 2009. Șase alte acțiuni sunt prin natura lor de lungă durată și se referă la auditurile organismelor de gestiune cu risc ridicat, urmărirea planurilor de acțiune de remediere, procedurile de suspendare și de corecție financiară, monitorizarea cazurilor de eroare de fond individuale pentru DAS 2006 și examinarea activității organismelor responsabile cu închiderea fondurilor (2000-2006). În mare măsură, rezultatele dorite au fost obținute până la finele lui 2008, iar restul etapelor se vor finaliza în 2009. Alte două acțiuni în curs includ acțiuni principale de prevenire pentru programele 2007-2013, și anume procesul de evaluare a conformității, precum și aprobarea strategiei de audit în care acțiunea Comisiei depinde de transmiterea la timp a documentelor de către statele membre. Rezultatele, indicatorii și termenele limită actualizate sunt prezentate în anexa 3 pentru toate cele opt acțiuni în curs care se vor continua în 2009.

Datorită punerii în aplicare eficace a Planului de acțiune, Comisia a realizat progrese semnificative către atingerea obiectivului său de a-și consolida rolul de supraveghere a gestionării acțiunilor structurale de către statele membre.

Principalele realizări care reprezintă dovezi în acest sens sunt:

- Curtea de Conturi Europeană a recunoscut, în raportul său anual pe 2007, evoluția pozitivă a calității rapoartelor anuale de activitate ale DG REGIO și DG EMPL, precum și utilitatea datelor reale pe care acestea le pun la dispoziție (tabelul 2.1 și alineatul 2.12 din raportul anual pe 2007) (Acțiunea 9);

- Curtea de Conturi Europeană a arătat, de asemenea, în raportul său anual că Comisia a supravegheat în mod adecvat procedura privind sintezele anuale, emițând orientări clare și rezolvând cazuri de neconformitate (alineatul 2.20 din raportul anual pe 2007) (Acțiunea 10);

- Comisia a arătat o reacție mai fermă față de detectarea deficiențelor sistemelor prin adoptarea a 10 decizii formale de suspendare a plăților intermediare (în 2007 s-a adoptat o singură astfel de decizie) (Acțiunea 8.1);

- Comisia și-a demonstrat capacitatea de a raporta cu precizie și la timp privind corecțiile rezultate din activitatea sa de control și de audit prin transmiterea de rapoarte trimestriale privind corecțiile financiare (Acțiunea 7.2);

- Comisia a sporit impactul lucrărilor sale de audit prin încheierea procedurilor pentru corecțiile financiare în care s-au identificat deficiențe și neregularități. Intensitatea acestei activități este reflectată în volumul crescut de corecții financiare pentru programele din 2000-2006 și pentru proiectele aplicate în 2008 pentru FEDER, FSE și Fondul de coeziune. Suma totală a corecțiilor financiare din 2008 pentru FEDER, FSE și Fondul de coeziune rezultate din activitatea Comisiei este 1,5 miliarde EUR[3], față de 288 milioane EUR pentru întregul an 2007 (a se vedea anexa 1a). Estimarea actuală a corecțiilor financiare potențiale susceptibile de a rezulta ca urmare a procedurilor de suspendare și de corecție în curs de desfășurare la sfârșitul lui 2008 se ridică la 2,8 miliarde EUR (a se vedea anexa 2) (Acțiunile 1.2, 1.3, 8.2);

- Procedurile interne revizuite ale DG REGIO și DG EMPL furnizează o bază solidă pentru urgentarea adoptării deciziilor de suspendare și de corecție, precum și pentru a realiza nivelurile de referință menționate în Planul de acțiune (6 luni de la poziția finală privind constatările de audit până la adoptarea unei decizii de suspendare și 24 de luni între audit și o decizie a Comisiei de corecție financiară). Deși va exista o perioadă de tranziție pentru auditurile trecute, există dovezi privind impactul noilor proceduri asupra timpului necesar pentru adoptarea unui număr de decizii de suspendare în 2008 (acțiunea 8.2);

- Comisia a înregistrat progrese în eforturile sale de a obține date de o mai bună calitate privind retragerile și recuperările de la statele membre pentru perioada 2000-2006, declarate în 2007. Comisia a analizat datele transmise, a solicitat clarificări suplimentare unde au fost necesare și a realizat verificări la fața locului în 10 state membre pentru a verifica datele prezentate. Rezultatele preliminare indică faptul că autoritățile responsabile își îndeplinesc, în general, sarcinile care le revin, deși continuă să existe anumite neînțelegeri privind cerințele cu privire la care Comisia a acționat în vederea clarificării (Acțiunile 6.1, 6.2);

- Comisia a implementat strict acțiunile preventive pentru programele 2007-2013 pentru a garanta că în statele membre sunt puse în aplicare sisteme de încredere înainte de rambursarea plăților intermediare. Comisia a primit rapoarte de evaluare a conformității pentru 281 de programe dintr-un număr total de 433, cele acceptate acoperind 88 de programe, cele respinse (și care, așadar, vor trebui redepuse) 90 de programe, iar restul fiind încă în curs de examinare (Acțiunile 4.1, 4.2);

- Comisia a realizat toate acțiunile planificate care au avut ca scop eficientizarea verificărilor de gestiune la primul nivel atât pentru perioada 2000-2006, cât și pentru perioada 2007-2013, inclusiv auditurile cu obiective țintă asupra organismelor de gestiune care prezintă un risc ridicat, emiterea de note orientative, punerea la dispoziție a unui instrument de autoevaluare pentru autoritățile de gestionare, și organizarea unui seminar în iunie 2008 pentru autoritățile de gestionare și de certificare cu peste 500 de participanți la nivel național (Acțiunile 1.1, 5.1, 5.2, 5.3);

- Comisia a realizat toate acțiunile preventive având ca scop garantarea unui proces riguros și eficace pentru încheierea programelor pentru 2000-2006, inclusiv auditarea organismelor responsabile cu închiderea fondurilor, organizarea unui seminar pentru toate statele membre în septembrie 2008 cu peste 700 de participanți la nivel național, crearea unui „registru de întrebări și răspunsuri” care să fie folosit în scop orientativ de către statele membre și participarea la ateliere bilaterale în diferite state membre (Acțiuni 3.1, 3.2, 3.3).

Pe lângă acțiunile de simplificare stabilite în Planul de acțiune, Comisia a realizat pași suplimentari importanți pentru a simplifica normele pentru acțiuni structurale adoptând propuneri de modificare a regulamentelor relevante ale Consiliului și va avea în vedere și alte măsuri pentru 2009 pe baza recomandărilor unui grup de lucru mixt format de Comisie și statele membre. Aceste măsuri, care includ o extindere a folosirii ratelor forfetare, a sumelor forfetare și a costurilor pe unitate pentru toate tipurile de cheltuieli atât pentru FEDER cât și pentru FSE, ar trebui să contribuie, de asemenea, la o reducere a nivelului de eroare pentru programele 2007-2013, deși nu vor avea neapărat efecte înainte de 2010/2011.

Planul de acțiune abordează atât cauzele cât și efectele nivelului ridicat de erori constatat de Curtea de Conturi Europeană în ceea ce privește cheltuielile pentru acțiunile structurale. Totuși, impactul Planului de acțiune nu poate fi măsurat încă în comparație cu o reducere din prezent a nivelului de eroare pentru rambursările intermediare. După cum s-a explicat în comunicarea privind Planul de acțiune (punctul 8.2), pentru perioada 2000-2006, erorile deja comise vor continua să afecteze cheltuielile declarate de statele membre și plățile care se vor face de către Comisie până în 2010 și, în ceea ce privește Fondul de coeziune, până în 2012, pentru programele 2000-06. Prin urmare, Comisia pune un accent pe sporirea eficienței controalelor asumate de statele membre și a auditurilor Comisiei, pentru a garanta că până la încheierea programelor și a proiectelor 2000-2006, riscul rezidual de eroare este redus. Pentru perioada de programare 2007-2013, acțiunile preventive vor garanta buna funcționare a sistemelor statelor membre, de la începutul punerii în aplicare a programului sau, în caz contrar, o detectare rapidă a deficiențelor care să permită aplicarea măsurilor corective.

În strategia lor comună de audit pentru perioada 2009-2011, DG REGIO și DG EMPL vor planifica și vor executa acțiuni de audit care să le permită să realizeze o primă evaluare a impactului Planului de acțiune în ceea ce privește nivelul de eroare pentru rambursările către fonduri la finele lui 2009 pentru cheltuielile din cadrul noilor programe pentru perioada 2007-2013 și la finele lui 2011 pentru încheierea programelor din perioada 2000-2006.

În concluzie, Comisia a implementat substanțial Planul de acțiune și își va centraliza eforturile din 2009 către menținerea progresului pe baza următoarelor activități:

- finalizarea celor 8 ac țiuni de lungă durată din cadrul Planului de acțiune prevăzut în anexa 3;

- executarea strategiei comune de audit pentru perioada 2009-2011 a DG REGIO și DG EMPL pentru acțiunile structurale care vor stabili activitățile de audit planificate pentru a continua supravegherea riguroasă a sistemelor în statele membre atât pentru perioada 2000-2006, cât și pentru perioada 2007-2013;

- urmărirea la timp a tuturor rezervelor exprimate de DG REGIO și DG EMPL în rapoartele lor de activitate anuale pentru 2008; și

- acțiuni continue de maximizare a valorii care poate fi obținută din sintezele anuale.

În prima parte a lui 2010, Comisia va întocmi și va transmite Parlamentului European, Consiliului și Curții de Conturi Europene un raport privind acțiunile suplimentare realizate în 2009 și privind primul impact al tuturor acțiunilor.

2. Progresele înregistrate în urma punerii în aplicare a Planului de ac țIUNE

Acțiunea 1 – Acțiuni în cadrul strategiei de audit comune pentru perioada 2000-2006

1.1. Audituri cu obiective țintă asupra a 55 de organisme de gestiune care prezintă un risc ridicat

Acțiune în curs

DG REGIO și DG EMPL au realizat 47 din 55 de audituri planificate și au transmis rapoarte privind 30 de audituri. Rezultatele efective privind auditurile deja raportate indică faptul că în 7 cazuri s-a ajuns la o concluzie pozitivă privind funcționarea sistemului, în 2 cazuri avizul a fost negativ și Comisia a lansat o procedură de suspendare a plăților și de aplicare a corecțiilor financiare, iar în alte 21 de cazuri auditorii Comisiei au acordat un aviz cu rezerve și examinează constatările rezultate din audit alături de autoritățile naționale pentru a stabili ce măsuri de corecție se impun. Urmărirea auditurilor până la aplicarea eventualelor suspendări de plăți și corecții financiare se va continua în 2009. Patru audituri planificate au fost anulate ca urmare a reevaluării de risc sau deoarece programul a fost selectat pentru audit de Curtea de Conturi Europeană. Patru audituri planificate au fost amânate pentru prima parte a lui 2009 pentru a permite implementarea acțiunilor de remediere de către statele membre.

DG-urile au realizat 4 audituri suplimentare asupra organismelor de gestiune care prezintă un risc ridicat care nu erau prevăzute în Planul de acțiune, însă au fost incluse în programele lor de audit pentru 2008 ca urmare a unei analize de risc suplimentare.

1.2. Urmărirea a 27 de planuri de ac țiune de remediere

Acțiune în curs

Cele 27 de planuri de acțiune acoperă 32% din totalul sumelor angajate pentru programele perioadei 2000-2006. DG REGIO și DG EMPL au finalizat urmărirea a 14 dintre cele 27 de planuri de acțiune, majoritatea acestora referindu-se la rezerve exprimate în rapoartele lor de activitate anuale pentru 2007. Rezultatele efective ale planurilor de acțiune finalizate sunt următoarele:

- în 13 cazuri s-a ajuns la o concluzie pozitivă privind acțiunile cerute și funcționarea sistemului, inclusiv în anumite cazuri privind aplicarea corecțiilor financiare de către statele membre la solicitarea Comisiei;

- în 1 caz planul de acțiune de remediere a avut ca rezultat aplicarea de corecții financiare prin decizie a Comisiei.

Celelalte 13 cazuri se află în procesul de urmărire. În ceea ce privește 4 planuri de acțiune în care Comisia a concluzionat că statul membru nu a implementat în mod satisfăcător acțiunile de remediere:

- Comisia a adoptat o decizie de suspendare a plăților în 3 cazuri;

- a lansat o procedură de suspendare a plăților într-un caz;

- în ceea ce privește 6 planuri de acțiune în care statul membru a raportat că a finalizat măsurile impuse, Comisia va analiza rapoartele statelor membre sau va realiza audituri la începutul lui 2009 pentru a verifica implementarea și caracterul adecvat al corecțiilor aplicate.

În 3 cazuri Comisia a prelungit termenul limită pentru finalizarea planului de acțiune de remediere până la începutul lui 2009 iar urmărirea se va finaliza în 2009.

DG-urile vor încheia orice proceduri ulterioare de suspendare și de corecție financiară în 2009.

1.3. Încheierea celor 20 de proceduri de suspendare și de corecție financiară pentru perioada 2000-2006, și a celor 34 de proceduri pentru perioada 1994-1999

Acțiuni în curs

1.3 a) perioada 2000-2006

Cele 20 de proceduri deschise de suspendare și de corecție au avut ca obiect, în total, 32 de programe FEDER și 12 programe FSE, precum și 60 de proiecte ale Fondului de coeziune. DG REGIO și DG EMPL au finalizat 13 proceduri, iar 4 proceduri au fost încheiate parțial. Din punct de vedere al programelor și al proiectelor pentru aceste 17 proceduri, rezultatele sunt următoarele:

- Deciziile Comisiei de a aplica corecții financiare în sumă de aproximativ 58 de milioane EUR au fost adoptate pentru 44 de programe/proiecte;

- Statele membre au acceptat corecții financiare în sumă de aproximativ 309 de milioane EUR pentru 16 programe/proiecte; și

- procedura s-a finalizat fără corecții pentru 10 programe/proiecte deoarece Comisia a putut accepta argumentele prezentate de statul membru.

În cadrul procedurilor care nu s-au finalizat încă referitoare la 34 de programe/proiecte, Comisia a adoptat 7 decizii de suspendare referitoare la 29 de programe/proiecte. În aceste cazuri, dacă statul membru nu îndeplinește acțiunea cerută, se vor aplica corecții financiare în 2009. În ceea ce privește 4 proiecte ale Fondului de coeziune, Comisia va lua decizii de suspendare sau de corecție pe baza rezultatelor audierii din februarie 2009. În ceea ce privește celelalte[4] proiecte, se pregătește fie o decizie de suspendare, fie una de corecție.

1.3 b) perioada 1994-1999

Cele 34 de proceduri menționate în Planul de acțiune privesc FEDER și au rezultat ca urmare a auditurilor de încheiere. DG REGIO a finalizat 17 dintre aceste proceduri cu corecții financiare în sumă totală de 239 de milioane EUR. În 11 cazuri, decizia se află în etapa de pregătire și se va adopta până la finele primului trimestru din 2009. În 6 cazuri, audierea formală cu autoritățile naționale va avea loc în primul trimestru din 2009, astfel încât decizia se va adopta până la sfârșitul lunii iunie 2009. S-au produs întârzieri din cauza documentației voluminoase care a trebuit să fie analizată, problemelor de ordin juridic care au apărut în anumite cazuri, precum și din cauza dificultăților în a stabili data audierii cu statul membru, o parte esențială din drepturile la apărare ale statului membru, care trebuie să fie respectate înainte de a se aplica o corecție.

1.4. Urmărirea cazurilor de eroare pentru DAS 2006

Acțiune în curs

DG REGIO și DG EMPL au adoptat o poziție finală cu privire la 60 din cele 74 de cazuri. Dintre aceste 25 de cazuri, statul membru a realizat el însuși sau a consimțit la efectuarea corecției cerute. În 20 de cazuri, DG-urile au lansat o procedură de corecție financiară. În 15 cazuri, procedura a fost încheiată fără corecții, deoarece Comisia a putut accepta dovezile suplimentare prezentate de statul membru. În ceea ce privește celelalte 14 cazuri, Comisia a fost întârziată în adoptarea unei poziții finale, din cauza necesității de a realiza un audit ulterior și/sau de a obține informații suplimentare din partea autorităților responsabile.

Acțiunea 2 - Acțiuni din cadrul Planului de acțiune pentru un cadru de control intern integrat[5]

2.1. Ac țiunea 9 – Crearea de instrumente eficace pentru comunicarea rezultatelor auditului și controlului

Acțiune realizată

DG REGIO și DG EMPL au stabilit proceduri pentru a asigura o bună coordonare pe baza unei strategii de audit comune și pentru a garanta că toate rezultatele auditului sunt comunicate, astfel încât fiecare parte să poată avea încredere în activitățile realizate de cealaltă parte.

2.2. Ac țiunea 10 – Realizarea unei evaluări și analize inițiale a costurilor controalelor pentru FEDER

Acțiune realizată

DG REGIO a transmis către DG BUDG raportul provizoriu privind rezultatele anchetei asupra costurilor controalelor pentru FEDER în mai 2008, pentru a fi folosite la pregătirea comunicării privind riscul tolerabil și raportul final revizuit la 31 octombrie 2008. Comunicarea „Pentru o interpretare uniformă a conceptului de risc admisibil de eroare” a fost adoptată de Comisie la 16 decembrie 2008[6].

2.3. Ac țiunea 11N – Examinarea fiabilității sistemelor naționale de raportare pentru recuperări și corecții financiare

Acțiune realizată

A se vedea acțiunea 6.2 de mai jos.

2.4. Ac țiunea 14b – Furnizarea orientărilor către beneficiari și/sau organisme intermediare privind controalele și responsabilitățile din lanțul de control

Acțiune realizată

A se vedea acțiunea 5.2 de mai jos.

2.5. Ac țiunea 15 – Promovarea inițiativei „contractelor de încredere”

Acțiune realizată

S-a semnat un nou contract de încredere între Comisie și Cipru pentru FEDER și Fondul de coeziune, în decembrie 2008. Formalitățile necesare pentru a semna, în februarie 2009, două alte contracte cu Regatul Unit/Anglia și Danemarca pentru FSE au fost finalizate până la sfârșitul lui 2008. Așadar, vor exista 9 contracte de încredere semnate cu 7 state membre (UK, AT, DK, PT, EE, SI, CY).

2.6. Ac țiunea 16 – Coordonarea standardelor de audit

Acțiune realizată

Comisia a finalizat documentele orientative privind metodologia de eșantionare și de evaluare a sistemelor, prezentând, de asemenea, și alte secțiuni din manualul de referință în audit al Fondurilor structurale referitoare la raportul anual de control și aviz, încrederea în activitățile celorlalți auditori și la indicatorii de fraudă pentru autoritățile naționale în domeniul auditului, cu ocazia unei reuniuni tehnice din decembrie 2008.

Ca urmare a prezentării ulterioare în fața comitetului de coordonare a fondurilor, în ianuarie 2009, versiunile finale ale acestor documente au fost distribuite statelor membre.

Ac țiunea 3 – Acțiuni preventive pentru încheierea programelor și proiectelor 2000-2006

3.1. Anchetă de audit privind 36 de organisme responsabile cu închiderea fondurilor

Acțiune în curs

DG REGIO și DG EMPL au realizat 30 din 36 de audituri planificate care vizează organismele responsabile cu închiderea fondurilor care vor fi responsabile cu emiterea de declarații privind legalitatea și regularitatea cheltuielilor înainte de încheierea programelor pentru perioada 2000-2006. Patru audituri au fost anulate pentru a se evita duplicarea, iar 2 audituri au fost amânate până în primul trimestru din 2009, ca urmare a altor activități de audit realizate în aceste state membre. DG-urile au realizat 2 audituri suplimentare asupra organismelor responsabile cu închiderea fondurilor care nu erau prevăzute în planul de acțiune, însă care au fost incluse în programele lor de audit ca urmare a unei analize suplimentare. Concluziile sunt că există anumite deficiențe în ceea ce privește pregătirea organismelor responsabile cu închiderea fondurilor pentru încheiere, iar Comisia va urmări recomandările sale pentru a verifica dacă aceste probleme sunt remediate astfel încât declarațiile la finalizarea măsurilor depuse la încheiere să fie de încredere. Monitorizarea va continua în 2009.

3.2. Proceduri interne care să garanteze o examinare riguroasă a documentelor de încheiere

Acțiune realizată parțial

Procedurile interne pentru procesul de încheiere au fost finalizate la DG REGIO și vor fi urmărite de DG EMPL pentru a-și finaliza și alinia propriile proceduri interne. Aceste proceduri pun accentul îndeosebi pe evaluarea nivelului de încredere al declarațiilor la finalizarea măsurilor și pe examinarea neregularităților raportate și a corecțiilor financiare pentru fiecare program.

3.3. Sensibilizarea statelor membre cu privire la orientările de încheiere publicate de Comisie în 2006

Acțiune realizată

La 10 iunie 2008, DG REGIO și DG EMPL au organizat un seminar privind controlul Fondurilor structurale pentru autoritățile de gestionare și de certificare, seminar care a înregistrat peste 500 de participanți la nivel național (a se vedea Acțiunea 5.1). Cu ocazia acestui seminar, vorbitori din partea Comisiei, OLAF și statelor membre au prezentat principalele aspecte pentru pregătirea încheierii programelor Fondurilor structurale.

DG REGIO și DG EMPL au organizat la Bruxelles un al doilea seminar dedicat exclusiv problemelor legate de încheiere intitulat „Către o încheiere de succes a programelor Fondurilor structurale 2000-2006” la 15 septembrie, acest seminar acoperind în detaliu toate elementele procesului de încheiere a programului. Au participat peste 700 de reprezentanți din toate statele membre. Subiectul privind încheierea a fost discutat, de asemenea, în cursul a 70 de reuniuni bilaterale anuale cu autoritățile de gestionare și cu organismele de control ale Fondurilor structurale de la începutul lui 2008 și a făcut obiectul unor seminarii bilaterale specifice organizate în 19 state membre (HU, FR, DK, LT, IT, CY, SK, GR, BE, PL, LV, EE, DE, NL, UK, MT, CZ, IE, ES) precum și al unul seminar special Interreg. Ca urmare a seminarului din 15 septembrie, o ședință specială a grupului tehnic de lucru al Comitetului FSE s-a ținut la 21 octombrie. Aceasta a reunit toți coordonatorii FSE la nivel național și a fost consacrată acțiunilor în materie de gestiune care vor fi întreprinse înainte de finalul perioadei de eligibilitate pentru a garanta o încheiere adecvată a programelor pentru programele din 2000/2006. Ca răspuns la numeroasele întrebări formulate de statele membre și ca urmare a acestor evenimente, Comisia a creat un „registru de întrebări și răspunsuri”. Acest document este acum disponibil pentru statele membre pe site-ul web al seminarului.

Ac țiunea 4 – Acțiuni preventive pentru perioada de programare 2007-2013

4.1. Examinarea rapoartelor și avizelor privind evaluarea conformității

Acțiune în curs

Comisia examinează cu atenție rapoartele de evaluare a conformității și avizele prezentate de statele membre, care trebuie depuse în 12 luni de la aprobarea programului pentru a confirma faptul că sistemele de control stabilite de statele membre respectă cerințele de reglementare. Până la aprobarea de către Comisie a evaluării, aceasta nu va rambursa cererile de plăți intermediare.

Până la finele lui 2008, Comisia primise de la statele membre rapoarte de evaluare a conformității pentru 281 de programe dintr-un număr de 433 programe aprobate. Dintre acestea, Comisia a acceptat evaluări pentru 88 de programe și a respins evaluările pentru 90 de programe (care vor fi prezentate din nou, după corectare). Celelalte au fost întrerupte sau sunt în continuare în curs de examinare. Motivele de refuz sau de întrerupere sunt legate în special de neprezentarea informațiilor adecvate privind anumite elemente obligatorii și de neconcordanțe între constatările din raportul organismului de evaluare a conformității și avizul final. Puține cazuri au pus probleme structurale sau de capacitate fundamentale.

4.2. Examinarea strategiilor de audit naționale

Acțiune în curs

Autoritățile de audit au obligația de a-i prezenta Comisiei pentru aprobare propriile strategii de audit în termen de nouă luni de la aprobarea programului. La sfârșitul lui 2008, Comisia primise strategii de audit pentru 366 de programe dintr-un număr de 433 programe aprobate. Comisia acceptase strategii pentru 206 de programe și a respins strategiile pentru 89 de programe (care vor fi prezentate din nou, după corectare). Celelalte sunt întrerupte sau sunt în continuare în curs de examinare. Motivele pentru respingere și întrerupere includ informații insuficiente pentru a stabili independența autorității de audit, lipsa unei metode de eșantionare sau o metodă neclară, analiza de risc incompletă și insuficiente informații privind resursele de audit. În general, problemele ridicate nu sunt lipsuri majore în strategii, ci sunt anumite puncte care trebuie completate sau ameliorate.

4.3. Ac țiuni în materie de simplificare

Acțiune realizată

a) În decembrie 2008, DG REGIO și DG EMPL au prezentat Comitetului de coordonare a fondurilor (COCOF) nota orientativă privind încheierea parțială în temeiul articolului 88 din Regulamentul (CE) nr. 1083/2006 al Consiliului. Ca urmare a unei a doua prezentări din ianuarie 2009, statelor membre li s-a distribuit o versiune finală.

b) DG EMPL a întreprins acțiuni pentru a atrage atenția asupra notei sale orientative referitor la utilizarea ratelor forfetare pentru costurile indirecte pentru FSE în temeiul articolului 11 alineatul (3) litera (b) din Regulamentul (CE) nr. 1083/2006 al Consiliului, care a fost finalizat de DG EMPL în septembrie 2007, după discuții cu statele membre și un acord cu Curtea de Conturi Europeană. La 31 decembrie 2008, 25 de state membre își declaraseră intenția de a implementa această normă FSE pentru toate programele lor sau pentru o parte dintre acestea. Utilizarea ratelor forfetare a fost, de asemenea, discutată în a doua jumătate a lui 2007 și în 2008, în 3 reuniuni ale grupului tehnic de lucru al Comitetului FSE, în 4 reuniuni anuale cu statele membre și în reuniuni bilaterale specifice cu Republica Cehă, Portugalia, Lituania și Țara Galilor.

Pe lângă acțiunile de simplificare stabilite în Planul de acțiune, Comisia a realizat pași suplimentari importanți pentru a simplifica normele pentru acțiuni structurale adoptând propuneri de modificare a regulamentelor relevante ale Consiliului, în scopul unei mai mari utilizări a ratelor forfetare, a sumelor forfetare și a costurilor pe unitate pentru toate tipurile de cheltuieli atât pentru FEDER cât și pentru FSE, și va avea în vedere și alte măsuri pe care să le propună în 2009 pe baza recomandărilor unui grup de lucru mixt format de Comisie și statele membre. Cu condiția ca Parlamentul European și Consiliul să susțină aceste măsuri, impactul unei mai mari simplificări privind rata de eroare ar trebui să devină evident începând din 2010/2011.

4.4. Reexaminarea și clarificarea aspectelor de eligibilitate

Acțiune realizată

a) În decembrie 2008, Comisia a prezentat COCOF proiectul de broșură prin care realizează o compilație a tuturor normelor comunitare privind normele de eligibilitate referitoare la acțiunile structurale, iar versiunea finală a fost furnizată pe site-ul web al Comisiei.

b) și c) Serviciile Comisiei au finalizat notele orientative privind proiectele care generează venituri și normele privind ajutorul de stat. În septembrie 2008, Comisia a adoptat o propunere de modificare a articolului 55 din Regulamentul (CE) nr. 1083/2006 al Consiliului pentru a simplifica normele privind operațiunile generatoare de profit care a fost adoptată de Consiliu la 18 decembrie 2008.

4.5. Normele privind achizițiile publice – sensibilizarea prin organizarea de ateliere

Acțiune realizată

Comisia a organizat ateliere speciale pe această temă, care continuă să reprezinte o sursă comună de neregularități în utilizarea fondurilor UE pentru acțiuni structurale, în Ungaria (4/4/08), în Bulgaria (26/6/08) și în Polonia (2/12/2008), Cipru (18/12/2008) și Malta (9/12/2008), deși obiectivul era două state membre. Ca urmare a unui atelier dedicat utilizării achizițiilor publice în domeniul activităților FSE în 2006, DG EMPL a organizat o discuție ulterioară și un schimb de bune practici naționale în acest domeniu în cursul reuniunii grupului tehnic de lucru al Comitetului FSE din 6 mai 2008. De asemenea, Comisia a emis o notă informativă adresată autorităților de audit privind indicatorii referitori la frauda din domeniul achizițiilor publice.

Ac țiunea 5 – Îmbunătățirea controalelor primare

5.1. Seminar destinat autorită ților de gestionare și de certificare

Acțiune realizată

DG REGIO și DG EMPL au organizat un seminar intitulat „Controlul acțiunilor structurale – a face față provocării” la Bruxelles, la 10 iunie 2008. Peste 500 de participanți din partea autorităților de gestionare și de certificare din toate statele membre au participat alături de reprezentanți ai Parlamentului European și ai Curții de Conturi Europene. La seminar, Comisia a prezentat bune practici privind rolul autorităților de gestionare și de certificare pentru perioada 2007-2013, pe baza notelor orientative revizuite descrise la Acțiunea 5.2 și pe baza experienței din implementarea programelor 2000-2006. S-a accentuat importanța comunicării eficace a normelor aplicabile beneficiarilor pentru a preveni erorile. Comisia a prezentat în fața COCOF în decembrie un plan pentru o mai bună formare și comunicare privind problemele de administrare și de control pe baza reacției statelor membre ca urmare a seminarului.

5.2. Orientări privind bunele practici pentru controalele primare și funcția de certificare

Acțiune realizată

Comisia a emis, în mai și iunie 2008, noi documente orientative pentru autoritățile de gestionare și de certificare în urma unor discuții detaliate cu statele membre. Acestea au reprezentat baza pentru prezentări și pentru discuții în cadrul seminarului din 10 iunie (a se vedea Acțiunea 5.1).

5.3. Instrument de autoevaluare a conformită ții pentru autoritățile de gestionare

Acțiune realizată

Comisia a prezentat statelor membre un instrument de autoevaluare în cadrul seminarului din 10 iunie, cu scopul de a le facilita autorităților de gestionare autoevaluarea directă pe baza standardelor de referință în materie de reglementare privind elementele esențiale de control intern. Două studii pilot au fost realizate ulterior. Pe baza rezultatelor, instrumentul a fost adaptat și a fost prezentat statelor membre la reuniunea COCOF din ianuarie 2009.

Ac țiunea 6 – Îmbunătățirea comunicării informațiilor privind corecțiile financiare de către statele membre

6.1. Asigurarea urmăririi datelor transmise de statele membre în vederea completării lacunelor și a corectării inexactităților

Acțiune realizată

În calitate de principal DG, DG REGIO a colectat datele privind corecțiile financiare din toate fondurile raportate de statele membre în martie/aprilie 2008, iar Comisia a prezentat rezultatele Parlamentului European odată cu al doilea raport trimestrial privind corecțiile financiare și, de asemenea, le-a prezentat într-o anexă la raportul anual pe 2007 referitor la implementarea fondurilor structurale[7] publicat în octombrie 2008. Ulterior, DG REGIO a solicitat în scris tuturor statelor membre să completeze lacunele și să corecteze neclaritățile. Pe baza datelor revizuite primite, Comisia poate prezenta cifrele corectate, după cum urmează: suma totală a corecțiilor (retrageri și recuperări) raportată pentru 2007 este de aproximativ 900 milioane EUR. Totalul cumulativ revizuit pentru întreaga perioadă 2000-2006 ajunge la aproape 2,2 miliarde EUR (1,3 miliarde EUR reprezentând retrageri, 0,9 miliarde EUR reprezentând recuperări).

6.2. Verificarea datelor raportate privind corec țiile în 10 state membre

Acțiune realizată

În calitate de principal DG, DG REGIO a realizat, cu ajutorul contractorilor externi, verificări la fața locului privind datele pentru toate fondurile din 10 state membre. Rezultatele preliminare indică faptul că autoritățile responsabile își îndeplinesc, în general, sarcinile care le revin, deși continuă să existe anumite neînțelegeri privind cerințele cu privire la care Comisia a acționat în vederea clarificării. Se pregătesc recomandări pentru ameliorarea procedurilor în viitor și acestea vor fi monitorizate îndeaproape.

Ac țiunea 7 – Îmbunătățirea informațiilor transmise de Comisie privind impactul activității de audit

7.1. Modificarea aplica țiilor și procedurilor informatice – SYSAUDIT în DG REGIO, aplicarea integrală a A-REP în DG EMPL

Acțiune realizată

În DG REGIO, rapoartele obținute din SYSAUDIT au fost îmbunătățite pentru a consolida urmărirea auditurilor realizate.

În DG EMPL, aplicația A-REP a fost implementată integral începând din aprilie 2008, pentru a oferi o mai bună urmărire și monitorizare pentru toate recomandările de audit comunitar și pentru a înregistra astfel de activități de urmărire.

7.2. Modificarea aplica țiilor și procedurilor informatice – raportare trimestrială privind corecțiile financiare către DG BUDG

Acțiune realizată

DG REGIO și DG EMPL, în consultare cu DG BUDG, DG AGRI și DG MARE au stabilit proceduri pentru a îmbunătăți caracterul complet și acuratețea raportărilor privind corecțiile financiare rezultate din activitatea Comisiei. Rapoarte trimestriale au fost prezentate DG BUDG care a pregătit și a transmis rapoarte globale Comisiei pentru control bugetar a Parlamentului European.

Ameliorări ale aplicației informatice SYSAUDIT utilizată de DG REGIO și a aplicației A-REP utilizată de DG EMPL pentru urmărirea procedurilor de corecție financiară au fost implementate în ambele DG-uri pentru a furniza facilități sporite pentru monitorizarea procesului în conformitate cu noile proceduri. Mai mult, DG EMPL a incorporat în A-REP un modul specific privind auditurile, astfel încât să monitorizeze procesul de audit de la început prin corecții financiare, dacă este necesar.

Ac țiunea 8 - Sporirea impactului activității de audit a Comisiei

8.1. Stabilirea și aplicarea unei politici de suspendare a plăților de către Comisie în cel mai scurt timp posibil după constatarea unor deficiențe grave în sistemele naționale

Acțiune realizată

Directorii generali ai DG REGIO și respectiv DG EMPL au emis instrucțiuni coordonate pentru serviciile lor în vederea implementării unei politici de lansare a procedurii de suspendare a plăților imediat ce se detectează deficiențe grave ale sistemului național. Monitorizarea aplicării la timp a suspendărilor este realizată utilizând instrumentele de monitorizare menționate în Acțiunea 7.

8.2. Modificarea procedurilor interne de suspendare și corecții financiare în scopul accelerării aplicării măsurilor

Acțiune realizată

DG REGIO și DG EMPL au stabilit noi proceduri interne pentru aplicarea suspendărilor și a corecțiilor financiare de către Comisie și și-au actualizat manualele operaționale. Acestea prevăd o simplificare a procedurilor interne pentru a reduce întârzierile nejustificate în aplicarea suspendării și a corecțiilor financiare. Procedurile interne revizuite ale DG REGIO și DG EMPL furnizează o bază solidă pentru urgentarea adoptării deciziilor de suspendare și de corecție, precum și pentru a realiza nivelurile de referință menționate în Planul de acțiune (6 luni de la poziția finală privind constatările de audit până la adoptarea unei decizii de suspendare și 24 de luni între audit și o decizie a Comisiei de corecție financiară). Deși va exista o perioadă de tranziție pentru auditurile trecute, există dovezi privind impactul noilor proceduri asupra timpului necesar pentru adoptarea unui număr de decizii în 2008.

Ac țiunea 9 – Îmbunătățirea asigurării furnizate de RAA

Acțiune realizată

DG REGIO și DG EMPL au implementat complet, în elaborarea rapoartelor lor de activitate anuale pe 2007, toate acțiunile enumerate în Planul de acțiune, care a ținut seama de recomandările Curții de Conturi Europene. Curtea de Conturi Europeană a recunoscut, în raportul său anual pe 2007, evoluția pozitivă a calității rapoartelor anuale de activitate ale DG REGIO și DG EMPL, precum și utilitatea datelor reale pe care acestea le pun la dispoziție (tabelul 2.1 și alineatul 2.12 din raportul anual pe 2007).

Ac țiunea 10 – Maximizarea valorii sintezelor anuale

Acțiune finalizată pentru sintezele anuale pentru 2007

Comisia a realizat o evaluare detaliată și la timp a sintezelor anuale primite, și a comunicat rezultatele Comisiei pentru control bugetar a Parlamentului European prin scrisorile din 22 februarie, 25 martie și 21 aprilie 2008. Curtea de Conturi Europeană a arătat în raportul său anual că Comisia a supravegheat în mod adecvat procedura privind sintezele anuale, emițând orientări clare și cercetând motivele de neconformitate (alineatul 2.20 din raportul anual pe 2007).

Comisia a analizat sintezele din punct de vedere al respectării cerințelor minime de reglementare, precum și din punct de vedere al valorii adăugate aduse și a luat măsurile necesare pentru a urmări orice lipsuri din punct de vedere al calității, precum și nerespectarea cerințelor juridice minime. DG REGIO și DG EMPL au ținut seama de rezultate pentru a-și finaliza evaluările asupra sistemelor naționale pentru rapoartele lor de activitate anuale. Comisia a lansat o procedură privind încălcarea dreptului comunitar împotriva unui stat membru care nu a depus o sinteză anuală conformă, iar Comisia examinează în prezent informațiile care au fost furnizate din acel moment de statul membru. La 12 noiembrie, ea a finalizat și a pus la dispoziția statelor orientările revizuite pentru exercițiul pe 2008, având ca scop atât simplificarea procesului pentru statele membre, cât și consolidarea elementelor de valoare adăugată a sintezelor anuale pentru a maximiza contribuția realizată în vederea obținerii unei mai mari asigurări cu privire la fonduri.

Directorul general al DG REGIO a trimis o scrisoare statelor membre în decembrie 2008, amintindu-le de importanța elementelor de valoare adăugată ale sintezelor anuale.

Comisia va continua în 2009 și în anii următori să analizeze sintezele anuale primite de la statele membre și să maximizeze valoarea acestora pentru a obține o mai mare asigurare privind sistemele de gestionare și control din statele membre.

Anexa 1a – Sinteza corecțiilor financiare din 2008

Fond/perioadă | Corecții financiare acceptate de statul membru (în milioane EUR) | Corecții financiare de prin decizie a Comisiei (în milioane EUR) | Total corecții financiare pentru perioada 1/1 – 15/12/2008 (în milioane EUR) | Corecții financiare pentru perioada 15/12 – 31/12/2008 (în milioane EUR) | Total corecții financiare în 2008 (în milioane EUR) |

FEDER 2000-06 | 573 | 25 | 598 | 598 |

FC 2000-06 | 9 | 35 | 44 | 44 |

FSE 2000-06 | 487 | 0 | 487 | 5 | 492 |

FEDER 1994-99 | 10 | 151 | 161 | 168 | 329 |

FC 1994-99 | 7 | 31 | 38 | 38 |

FSE 1994-99 | 0 | 26 | 26 | 26 |

Total general 2008 | 1 086 | 268 | 1 354 | 173 | 1 527 |

Total 2007 | 288 |

Prezentul tabel prevede toate corecțiile făcute pentru FEDER, FSE și FC și nu numai cele rezultate din Acțiunea 1.3.

Aceste cifre sunt provizorii și fac obiectul ajustării din Conturile anuale ale Comisiei pentru exercițiul financiar 2008.

Anexa 1b – Detalii privind deciziile referitoare la corecția financiară și deciziile de suspendare adoptate în 2008

Statul membru | Perioada de programare | Fond | Program | Suma (milioane EUR) | Trimitere la acțiunea corespunzătoare din Planul de acțiuni |

Corecții financiare | Germania | 1994-1999 | FEDER | Berlin | 12,90 | 1.3b |

* Germania | 1994-1999 | FEDER | Turingia | 81,43 |

* Regatul Unit | 1994-1999 | FEDER | West Midlands Obj 2 | 0,33 |

Portugalia | 1994-1999 | FEDER | Alentejo | 0,35 | 1.3b |

Portugalia | 1994-1999 | FEDER | Iniciativa para a Modernização da Indútria Têxtil (IC IMIT) | 5,58 | 1.3b |

Țările de Jos | 1994-1999 | FEDER | Groningen-Drenthe | 4,62 | 1.3b |

Regatul Unit | 1994-1999 | FEDER | Industrial South Wales | 14,94 | 1.3b |

Regatul Unit | 1994-1999 | FEDER | Highlands and Islands | 10,42 | 1.3b |

Germania | 1994-1999 | FEDER | Saxa | 158,08 | 1.3b |

Grecia | 1994-1999 | FEDER | Axe rutiere | 30,10 | 1.3b |

Finlanda | 1994-1999 | FEDER | Obiectivul 6 1995-1999 | 0,44 | 1.3b |

Subtotal | 319,19 |

* Spania | 1994-1999 | FC | – | 3,11 |

* Spania | 1994-1999 | FC | – | 23,20 |

* Grecia | 1994-1999 | FC | – | 5,15 |

Subtotal | 31,46 |

Regatul Unit | 2000-2006 | FEDER | North West + URBAN/Subtotal | 24,8 | 1.2, 1.3a |

* Portugalia | 2000-2006 | FC | – | 1,55 |

Spania | 2000-2006 | FC | – | 1,52 | 1.3a |

Spania | 2000-2006 | FC | – | 6,38 | 1.3a |

Spania | 2000-2006 | FC | – | 0,77 | 1.3a |

Spania | 2000-2006 | FC | – | 1,24 | 1.3a |

Grecia | 2000-2006 | FC | – | 23,26 | 1.3a |

Subtotal | 34,69 |

* Franța | 1994-1999 | FSE | Guadelupa | 9,19 |

* Irlanda | 1994-1999 | FSE | Employment Community Initiative | 12,72 |

* Regatul Unit | 1994-1999 | FSE | Resider Obj2 | 0,57 |

* Regatul Unit | 1994-1999 | FSE | Northern Uplands Obj 5 | 1,19 |

* Finlanda | 1994-1999 | FSE | Obiectivul 6 1995-1999 | 0,09 |

* Germania | 1994-1999 | FSE | Land Bremen Obiectivul 3 | 1,93 |

Subtotal | 25,69 |

Total general 2008 | 433,90 |

Suspendări | Italia | 2000-2006 | FEDER | Puglia | - | 1.2, 1.3a |

Interreg | 2000-2006 | FEDER | Franța/Regatul Unit | - | 1.3a |

Interreg | 2000-2006 | FEDER | Medocc | - | 1.3a |

*Interreg | 2000-2006 | FEDER | Italia/Albania | - |

Spania | 2000-2006 | FEDER | 9 organismele intermediare | - | 1.3a |

* Bulgaria | 2000-2006 | FC | Două proiecte în sectorul rutier | - |

Italia | 2000-2006 | FSE | Calabria Obiectivul 1 | - | 1.3a |

Luxemburg | 2000-2006 | FSE | Obiectivul 3 | - | 1.3a |

Regatul Unit-Scoția | 2000-2006 | FSE | Obiectivul 2 și Obiectivul 3 | - | 1.2, 1.3a |

Luxemburg | 2000-2006 | FSE | Equal | - | 1.3a |

* Nu rezultă din Planul de acțiune

Anexa 2 – Sinteza procedurilor de corecție financiară și de suspendare în curs la sfârșitul lui 2008

Fond/perioadă | Proceduri de corecție financiară și de suspendare în curs | Suma estimată (în milioane EUR) | Sursă (numărul de proceduri) |

Numărul de proceduri | Numărul de programe/proiecte | Auditul Comisiei | Încheierea programului/ proiectului | OLAF | CCE |

FEDER 2000-06 | 51 | 71 | 783 | 39 | 0 | 10 | 2 |

FC 2000-06 | 52 | 74 | 167 | 31 | 20 | 0 | 1 |

FSE 2000-06 | 13 | 13 | 257 | 12 | 0 | 0 | 1 |

FEDER 1994-99 | 48 | 50 | 1 233 | 17 | 9 | 20 | 2 |

FC 1993-99 | 7 | 8 | 5 | 2 | 4 | 0 | 1 |

FSE 1994-99 | 14 | 14 | 387 | 0 | 14 | 0 | 0 |

Total general 2008 | 185 | 230 | 2 832 | 101 | 47 | 30 | 7 |

Aceste cifre sunt provizorii și fac obiectul ajustării din Conturile anuale ale Comisiei pentru exercițiul financiar 2008.

Coloana „Suma estimată (în milioane EUR)” a corecțiilor potențiale reprezintă cele mai bune estimări, ținând seama de situația urmăririi auditurilor, de implementarea acțiunilor de remediere și de scrisorile de poziție finală emise statelor membre.

Anexa 3 – Ac țiuni în curs de desfășurare rămase din Planul de acțiune (care vor fi încorporate în strategia de audit comună 2009-2011)

. | Acțiunea originală în 2008 | Acțiuni rămase în 2009 | Indicatorul revizuit | Termen |

1. Acțiuni în cadrul strategiei de audit comune a acțiunilor structurale pentru perioada 2000-2006 |

1.1. | Realizarea de audituri cu obiective țintă asupra organismelor de gestiune care prezintă un risc ridicat (2000-2006) | Urmărirea rezultatelor celor 47 de audituri realizate și realizarea a 4 audituri amânate | Auditurile realizate și urmărirea completată cu rezultatul efectiv – asigurarea rezonabilă că sistemul funcționează eficient privind aplicarea măsurilor de corecție | 31.12.2009 |

1.2. | Finalizarea urmăririi aplicării de către statele membre a celor 27 de planuri de acțiune pentru remedierea gravelor deficiențe ale sistemelor de gestionare și control ale statelor membre | Finalizarea urmăririi a 13 de planuri de acțiune de remediere | 27 planuri de acțiune de remediere (7 FEDER/6 FSE) în statele membre încheiate cu rezultate concrete | 31.12.2009 |

1.3a și 1.3b | Încheierea celor 20 de proceduri de suspendare și de corecție financiară aflate în desfășurare în prezent, pentru perioada 2000-2006, și a celor 34 de proceduri de corecție financiară care rezultă din auditurile finale pentru 1994-1999 | Încheierea celor 7 proceduri de suspendare și de corecție financiară pentru perioada 2000-2006, și a celorlalte 17 proceduri de corecție financiară rămase care rezultă din auditurile de încheiere pentru 1994-1999 | Procedurile de suspendare/corecție financiară încheiate prin corecții acceptate de statele membre sau printr-o decizie a Comisiei în termen de 24 de luni | 31.12.2009 (30.6.2009 pentru procedurile relative perioadei 1994-1999) |

1.4. | Urmărirea cazurilor de eroare de fond individuale pentru DAS 2006, precum și a eventualelor repercusiuni asupra sistemelor | Adoptarea unei poziții finale privind celelalte 14 cazuri de eroare individuale și încheierea celor 20 de proceduri de corecție financiară lansate. | Proceduri de corecție financiară încheiate prin corecții acceptate de statul membru (sau printr-o decizie a Comisiei) sau încheiate fără corecții (dacă argumentele statului membru sunt acceptate de Comisie). | 30.12.2009 |

3. Acțiuni preventive pentru încheierea programelor și proiectelor 2000-2006 |

3.1. | Finalizarea anchetei de audit privind examinarea activităților organismelor responsabile cu închiderea fondurilor (2000-2006) | Finalizarea urmăririi a 30 de audituri ale organismelor responsabile cu închiderea fondurilor și realizarea a 2 audituri amânate | Auditurile realizate și urmărirea finalizată printr-un rezultat concret – asigurarea rezonabilă că organismul responsabile cu închiderea fondurilor funcționează eficient în vederea pregătirii pentru închidere sau pentru aplicarea măsurilor de corecție | 31.12.2009 |

4. Acțiuni preventive pentru perioada de programare 2007-2013 |

4.1. | Examinarea rapoartelor și avizelor privind evaluarea conformității | Finalizarea revizuirii rapoartelor de evaluare a conformității și aviz pentru 152 de programe | Control documentar pentru toate celelalte programe | 30.9.2009 |

4.2. | Examinarea strategiilor de audit naționale | Finalizarea examinării strategiilor de audit naționale pentru 67 de programe | Control documentar pentru toate strategiile de audit | 30.9.2009 |

[1] COM(2008) 97.

[2] SEC(2008) 2756.

[3] Această cifră este provizorie și face obiectul ajustării din Conturile anuale ale Comisiei pentru exercițiul financiar 2008.

[4] Numărul de programe/proiecte este mai mare decât cel indicat inițial în Planul de acțiune, deoarece au fost include proiecte suplimentare ale Fondului de coeziune.

[5] Comisia a adoptat o comunicare privind Planul de acțiune al Comisiei pentru un cadru integrat de control intern la 3 februarie 2009.

[6] COM(2008) 866.

[7] SEC (2008) 2649